สล็อตแมชชีน (วงดนตรี)

**สล็อตแมชชีน** () เป็นวงดนตรีร็อกสัญชาติไทย สังกัดเทโร มิวสิค ในเครือ เทโร เอ็นเตอร์เทนเม้นท์ ก่อตั้งขึ้นในปี พ.ศ. 2547 (โดยมีพื้นฐานมาจากวง **อะลุ่มอล่วย** ที่ก่อตั้งในปี พ.ศ. 2543)

## ประวัติ
### วงอะลุ่มอะหล่วย (พ.ศ 2543-2546)
เฟิด ศริส หอมหวล (ปัจจุบันชื่อคือ คาริญญ์ยวัฒ ดุรงค์จิรกานต์) นักร้องนำ และ แก๊ก อธิราช ปิ่นทอง มือกีต้าร์เบส เรียนอยู่ที่โรงเรียนสาธิตมหาวิทยาลัยศิลปากร ได้ร่วมกันตั้งวงดนตรีชื่อว่า อะลุ่มอะหล่วย ร่วมกับเพื่อนอีกสองคน ได้แก่ ก่อน กีต้าร์ และ ลูกพรุน กลอง

วงอะลุ่มอะหล่วยเข้าร่วมการประกวดดนตรีมากมาย เช่น เวทีศิลปากร มิวสิกอะวอร์ด โดยวงได้รับรางวัลรองชนะเลิศอันดับ 2 และในการประกวดฮอตเวฟ มิวสิก อวอร์ด ครั้งที่ 6 ได้รับรางวัลรองชนะเลิศ อันดับ 1 หลังจากนั้นลูกพรุนลาออกจากวงไปเข้าร่วมวงฟรีเพลย์ ค่ายกรีนบีนส์เครือจีเอ็มเอ็ม แกรมมี่ หลังจากนั้น เกอร์ เพื่อนเก่าสมัยมัธยม มารับหน้าที่มือกลองแทน โดยได้รับการสนับสนุนจาก บอล ต่อพงศ์ จันทบุบผา มือกีต้าร์ของวงสครับบ์

### วงสล็อตแมชชีน (พ.ศ.2547-ปัจจุบัน)

#### Slot Machine อัลบั้มแรกของวง (พ.ศ. 2547-2548)
ในปี พ.ศ. 2547 อะลุ่มอะหล่วยได้ออกอัลบั้มชุดแรกกับ โซนี่ มิวสิก บีอีซี-เทโร (โซนี่ มิวสิค ในปัจจุบัน) มีชื่อว่า ***สล็อตแมชชีน*** โดยเปลี่ยนชื่อวงเป็น **สล็อตแมชชีน** ตามชื่ออัลบั้มแรกของวง มีเพลงที่ได้รับความนิยมในปัจจุบันในอัลบั้มได้แก่เพลง "รอ"

#### Mutation กับการปรับเปลี่ยนสมาชิก (พ.ศ. 2549-2550)
ในปี พ.ศ. 2549 สล็อตแมชชีนมีการปรับเปลี่ยนสมาชิก โดยก่อนและเกอร์ ออกจากวง และได้ยุทธ เขมโสภณ วงศ์ไพศาลสิน (ปัจจุบันชื่อ กิตติภัค วงศ์ไพศาลสิน) วิทย์ เจนวิทย์ จันทร์ปัญญาวงศ์ มือกีต้าร์ทั้งสองคน และ ออโต้ เศรษฐรัตน์ พังจุนันท์ มือกลอง มารับหน้าที่แทน และออกอัลบั้ม ***Mutation*** เป็นอัลบั้มที่ทางวงได้ร่วมงานกับสก็อตต์ มอฟฟ์แฟตต์ ซึ่งเป็นอดีตสมาชิกเดอะ มอฟฟ์แฟตส์ วงบอยแบนด์แคนาดา ที่เข้ามารับหน้าที่เป็นโปรดิวเซอร์และมีส่วนร่วมในการสร้างเสียงดนตรีที่แปลกใหม่ เพลงเด่นในอัลบั้มนี้ เช่น "ผ่าน" และ "คำสุดท้าย" หลังจากนั้นไม่นาน สล็อตแมชชีนก็ได้รับเชิญให้เป็นวงเปิดการแสดงให้กับคอนเสิร์ตลิงคินพาร์กไลฟ์อินบางกอก 2007 ของวงลิงคินพาร์ก

ในวันที่ 24 ธันวาคม ปีเดียวกัน สล็อตแมชชีนได้จัดคอนเสิร์ตใหญ่ **คืนกลายพันธุ์** ที่ EVI Place เอกมัย หลังจากออกอัลบั้ม ***มิวเทชัน*** ได้เพียงสี่เดือน

#### Grey กับสมาชิกที่เหลือเพียงสี่คน (พ.ศ. 2551-2553)
ในปี พ.ศ. 2551 ยุทธ มือกีต้าร์ได้ลาออกจากวง ทำให้สมาชิกเหลือเพียงสี่คน และได้ออกจำหน่ายสตูดิโออัลบั้มชุดที่ 3 มีชื่อว่า ***Grey*** โดยได้ร่วมงานกับสก็อตต์ มอฟฟ์แฟตต์ อีกครั้ง อัลบั้มนี้มีเพลงเด่น เช่น เพลง **ฝัน** และเพลงแนวทดลอง **ฤดู**

#### Cell (พ.ศ. 2554-2556)
ในปี พ.ศ. 2554 สล็อตแมชชีนได้ออกจำหน่ายสตูดิโออัลบั้มชุดที่ 4 มีชื่อว่า ***Cell*** โดยมีเจ มณฑล จิรา มาเป็นโปรดิวเซอร์ให้ มีเพลงเปิดตัวอัลบั้มชื่อเพลง **จันทร์เจ้า** และตามด้วยเพลง **สวนดอกไม้** อัลบั้มชุดนี้ทำให้วงคว้ารางวัลอัลบั้มแห่งปี และศิลปินกลุ่มยอดเยี่ยม จากหลายสถาบัน ในอัลบั้มนี้มีเพลง "พระอาทิตย์ทรงกลด" ซึ่งเป็นเพลงที่นำเสนอความเป็นไทยได้อย่างลงตัว

ในปี พ.ศ. 2556 สล็อตแมชชีนได้รับการเสนอชื่อเข้าชิงรางวัล MTV EMA ในฐานะตัวแทนของประเทศไทย และได้แสดงคอนเสิร์ต MTV EXIT LIVE IN MYANMAR ซึ่งเป็นคอนเสิร์ตต่อต้านการค้ามนุษย์ จัดขึ้นที่จัตุรัสประชาชน บริเวณมหาเจดีย์ชเวดากอง โดยได้ร่วมเวทีเดียวกับเจสัน มแรซ และ

#### Rainbow (พ.ศ. 2557)
ในปี พ.ศ. 2557 สล็อตแมชชีนได้รับการเสนอชื่อเข้าชิงรางวัล MTV EMA อีกครั้ง และออกอัลบั้มชุดที่ 5 มีชื่อว่า ***Rainbow*** โดยมีโปรดิวเซอร์ชาวออสเตรเลีย Daniel Denholm มาร่วมงาน เปิดตัวด้วยเพลง **รุ้ง**, **เคลิ้ม** และในช่วงปลายปีสล็อตแมชชีนได้จัดคอนเสิร์ตฉลองครบรอบ 10 ปี "**Slot Machine – The First Contact**"  ที่อิมแพ็ค อารีน่า

#### Spin The World อัลบั้มสากลชุดแรกของวง ก่อนเหลือสมาชิกเพียงสามคน (พ.ศ. 2558-2562)
ในปี พ.ศ. 2558 สล็อตแมชชีนได้ออกซิงเกิล **Give It All To You** ซึ่งเป็นเพลงที่มีเนื้อร้องเป็นภาษาอังกฤษทั้งเพลง โดยเป็นส่วนหนึ่งของอัลบั้ม *สปิน เดอะ เวิลด์*

ในวันที่ 20 พฤษภาคม พ.ศ. 2559 สล็อตแมชชีนได้ออกสตูดิโออัลบั้ม ***Spin The World*** โดยเป็นอัลบั้มสากลชุดแรกของวง โดยมีคอนเสิร์ตโปรโมทอัลบั้มในประเทศ ในชื่อ "**LINE TV Presents Slot Machine Spin The World Live In Bangkok**" เมื่อวันที่ 13 กรกฎาคม พ.ศ. 2559 ก่อนจะไปทัวร์คอนเสิร์ตโปรโมทอัลบั้มในเอเชีย 3 ประเทศ ได้แก่ เกาหลีใต้ ญี่ปุ่น และไต้หวัน

ในวันที่ 10 มีนาคม พ.ศ. 2560 สล็อตแมชชีนได้ออกอีพีภาษาไทย ***Spin The World Thailand Edition EP*** โดยนำ 6 เพลงจากสตูดิโออัลบั้มสากล ***Spin The World*** แปลเป็นภาษาไทย

ในวันที่ 25 มิถุนายน พ.ศ. 2561 ออโต้ เศรษฐรัตน์ พังจุนันท์ มือกลองได้ตัดสินใจลาออกจากวงด้วยเหตุผลส่วนตัว ทำให้วงเหลือสมาชิกเพียง 3 คน

ในเดือน พฤศจิกายน ปีเดียวกัน ได้ปล่อยซิงเกิลใหม่ **Know Your Enemy** รวมถึงได้มีโชว์เปิดตัวที่หอศิลปวัฒนธรรมแห่งกรุงเทพมหานคร

#### Third Eye View อัลบั้มสากลชุดที่สองของวง (พ.ศ. 2563-)
ในปี พ.ศ. 2563 สล็อตแมชชีนได้ออกอัลบั้ม **Third Eye View** โดยเป็น อัลบั้มสากลชุดที่สองของวง และมี อีพีภาษาไทย ออกมาด้วย โดยนำ 4 เพลงจากสตูดิโออัลบั้มสากลที่มีชื่อเดียวกันมาแปลเป็นภาษาไทย

## สมาชิก

## ผลงาน

### อัลบั้ม

#### สตูดิโออัลบั้ม

##### Slot Machine (พ.ศ. 2547)
***Slot Machine*** คือสตูดิโออัลบั้มชุดแรกของวง ออกวางจำหน่ายเมื่อวันที่ **25 มิถุนายน พ.ศ. 2547** ถือเป็นก้าวสำคัญในเส้นทางดนตรีของพวกเขา อัลบั้มชุดนี้เป็นผลงานสตูดิโอชุดแรกภายใต้สังกัด โซนี่ มิวสิก บีอีซี-เทโร (โซนี่ มิวสิค ในปัจจุบัน) ถือเป็นการเริ่มต้นบทบาทใหม่ของ สล็อตแมชชีน ในวงการเพลงไทย

##### Mutation (พ.ศ. 2549)
***Mutation*** คือสตูดิโออัลบั้มชุดที่สองของวง ออกวางจำหน่ายเมื่อวันที่ **24 สิงหาคม พ.ศ. 2549** อัลบั้มชุดนี้มีความพิเศษตรงที่ได้ **สกอตต์ มอฟแฟตต์** มารับหน้าที่เป็นโปรดิวเซอร์ ซึ่งถือเป็นการทำงานร่วมกันที่นำไปสู่มิติใหม่ทางดนตรีของวง

##### Grey (พ.ศ. 2551)
***Grey*** คือสตูดิโออัลบั้มชุดที่สามของวง ออกวางจำหน่ายเมื่อวันที่ **15 มิถุนายน พ.ศ. 2551** อัลบั้มชุดนี้เป็นอัลบั้มที่สองที่ได้ **สกอตต์ มอฟแฟตต์** มารับหน้าที่เป็นโปรดิวเซอร์อีกครั้ง โดยสมาชิกในขณะนั้นเหลือเพียง 4 คน

##### Cell (พ.ศ. 2554)
***Cell*** คือสตูดิโออัลบั้มชุดที่สี่ของวง ออกวางจำหน่ายเมื่อวันที่ **28 มีนาคม พ.ศ. 2554** อัลบั้มชุดนี้ได้ **เจ มณฑล จิรา** มารับหน้าที่เป็นโปรดิวเซอร์

##### Rainbow (พ.ศ. 2557)
***Rainbow*** คือสตูดิโออัลบั้มชุดที่ห้าของวง ออกวางจำหน่ายเมื่อวันที่ **12 มิถุนายน พ.ศ. 2557** อัลบั้มชุดนี้ได้ **แดเนียล เดนโฮล์ม** มารับหน้าที่เป็นโปรดิวเซอร์ อัลบั้มนี้เป็นสตูดิโออัลบั้มแรกของวงภายใต้สังกัด บีอีซี-เทโร มิวสิค (เทโร มิวสิค ในปัจจุบัน) หลังจากการควบรวมกิจการระหว่าง โซนี่ มิวสิค และ บีอีซี-เทโร มิวสิค ในปี พ.ศ. 2555

##### Spin The World (พ.ศ. 2559)
***Spin The World*** คือสตูดิโออัลบั้มชุดที่หกของวง ออกวางจำหน่ายเมื่อวันที่ **20 พฤษภาคม พ.ศ. 2559** อัลบั้มชุดนี้มีความสำคัญเนื่องจากเป็น **อัลบั้มสากลชุดแรกของวง** โดยได้โปรดิวเซอร์ชื่อดังอย่าง **สตีฟ ลิลลี่ไวท์** มารับหน้าที่เป็นโปรดิวเซอร์

##### Third Eye View (พ.ศ. 2563)
***Third Eye View*** คือสตูดิโออัลบั้มชุดที่เจ็ดของวง ออกวางจำหน่ายเมื่อวันที่ **6** **พฤศจิกายน พ.ศ. 2563** พร้อมกับอีพีภาษาไทยอย่าง ***เทิร์ด อาย วิว*** อัลบั้มชุดนี้มีความสำคัญเนื่องจากเป็น **อัลบั้มสากลชุดที่สองของวง**

#### อัลบั้มรวมเพลง

##### Time Machine: The Best of Slot Machine (พ.ศ. 2556)
***Time Machine: The Best of Slot Machine*** คืออัลบั้มรวมเพลงของวง ออกวางจำหน่ายเมื่อวันที่ ***17 ธันวาคม พ.ศ. 2556***

#### เทปบันทึกการแสดงสด

##### The Mothership Live At Impact Arena 26.08.17 (พ.ศ. 2560)
***The Mothership Live''' '''At Impact Arena 26.08.17*** คือเทปบันทึกการแสดงสดของคอนเสิร์ต **Chang Music Connection Presents Slot Machine The Mothership Live at Impact Arena** จัดขึ้นเมื่อ **26 สิงหาคม พ.ศ. 2560** อัพโหลดเมื่อวันที่ **15 ธันวาคม พ.ศ. 2560** โดยมีทั้งหมด 2 เวอร์ชั่น รวม 26 เพลง

### อีพี

#### Spin the World Thailand Edition (พ.ศ. 2560)
***Spin the World Thailand Edition*** คืออีพีภาษาไทยแรกของวง ออกวางจำหน่ายเมื่อวันที่ **10 มีนาคม พ.ศ. 2560** โดยออกแยกจากสตูดิโออัลบั้มสากล อย่าง ***สปิน เดอะ เวิลด์*** และได้โปรดิวเซอร์ชื่อดังอย่าง **สตีฟ ลิลลี่ไวท์** มารับหน้าที่เป็นโปรดิวเซอร์โดยนำ 6 เพลงจากสตูดิโออัลบั้มเวอร์ชั่นภาษาอังกฤษมาแปล ได้แก่ **And We Go** (**ได้เวลา**), **Sky burning Stars** (**ไม่มีความรัก**), **Say Want You Want** (**ยังเหมือนเดิม**), **I Know, I Know** (**ค้น**), **Spin The World** (**จรวด**) และ **Sweet Bird** (**หลับตา**)

#### Third Eye View Thai EP (พ.ศ. 2563)
***Third Eye View Thai EP*** คืออีพีภาษาไทยที่สองของวง ออกวางจำหน่ายเมื่อวันที่ **6** **พฤศจิกายน พ.ศ. 2563** พร้อมกันกับสตูดิโออัลบั้มสากลอย่าง ***เทิร์ด อาย วิว*** โดยได้โปรดิวเซอร์ชื่อดังระดับโลกอย่าง **แบรนดอน ดาร์เนอร์** และ **จัสติน สแตนลีย์** โดยนำ 4 เพลง จากสตูดิโออัลบั้มเวอร์ชั่นภาษาอังกฤษมาแปล ได้แก่ **4th Kind** (**ดาวเคลื่อนดาราคล้อย**), **Tomorrowland** (**เรามาอย่างสันติ**), **Bangkok** (**เปลือก**) และ **Hummingbird** (**โลกสมมุติ**)****

### ซิงเกิ้ล

### คอนเสิร์ต

#### ออนไลน์

#### แสดงสด

### พิธีกร

## รางวัล

## หมายเหตุ

## อ้างอิง

## แหล่งข้อมูลอื่น
* เว็บไซต์อย่างเป็นทางการของสล็อตแมชชีน

หมวดหมู่:กลุ่มดนตรีออลเทอร์นาทิฟร็อกสัญชาติไทย
หมวดหมู่:กลุ่มดนตรีไทยในยุค 2000

หมวดหมู่:ยูทูบเบอร์ชาวไทย